FI Euroopan unionin virallinen lehti L 38/26

NEUVOSTON YHTEINEN KANTA 2008/109/YUTP,

hyväksytty 12 päivänä helmikuuta 2008,

Liberiaa koskevista rajoittavista toimenpiteistä

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Yhdistyneiden Kansakuntien turvallisuusneuvosto hyväksyi vuonna 2003 päätöslauselman 1521 (2003), jolla Liberiaan kohdistettiin rajoittavia toimenpiteitä. Nämä toimenpiteet pantiin täytäntöön Liberiaan kohdistuvista rajoittavista toimenpiteistä 10 päivänä helmikuuta 2004 hyväksytyllä neuvoston yhteisellä kannalla 2004/137/YUTP (1).

(2) Yhdistyneiden Kansakuntien turvallisuusneuvoston hyväksyttyä päätöslauselmat 1683 (2006) ja 1731 (2006) neuvosto hyväksyi 24 päivänä heinäkuuta 2006 neuvoston yhteisen kannan 2006/518/YUTP (2) Liberiaan kohdistuvien rajoittavien toimenpiteiden muuttamisesta ja jatkamisesta sekä 12 päivänä helmikuuta 2007 neuvoston yhteisen kannan 2007/93/YUTP (3) Liberiaan kohdistuvista rajoittavista toimenpiteistä hyväksytyn yhteisen kannan 2004/317/YUTP muuttamisesta ja jatkamisesta.

(3) Liberian tapahtumien perusteella Yhdistyneiden Kansakuntien turvallisuusneuvosto hyväksyi 19 päivänä joulukuuta 2007 päätöslauselman 1792 (2007), jolla aseita ja matkustamista koskevia rajoittavia toimenpiteitä jatkettiin vielä 12 kuukaudella. Päätöslauselmalla 1792 (2007) otettiin myös käyttöön velvoite ilmoittaa Yhdistyneiden Kansakuntien turvallisuusneuvoston päätöslauselman 1521 (2003) 21 kohdan mukaisesti perustetulle komitealle kaikista turvallisuusneuvoston päätöslauselman 1521 (2003) 2 kohdan e tai f alakohdan, päätöslauselman 1683 (2006) 2 kohdan taikka päätöslauselman 1731 (2006) 1 kohdan b alakohdan mukaisesti suoritetuista aseiden ja niihin liittyvien tarvikkeiden toimituksista.

(4) Selkeyden vuoksi edellä mainitut toimenpiteet olisi koottava yhteen säädökseen.

(5) Tiettyjen tällaisten toimenpiteiden täytäntöönpano edellyttää yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

1. Kielletään aseiden ja kaikenlaisten niihin liittyvien tarvikkeiden, myös ampuma-aseiden ja -tarvikkeiden, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien myynti, toimitus, siirto ja vienti Liberiaan jäsenvaltioiden kansalaisten toimesta tai jäsenvaltioiden alueelta käsin taikka jäsenvaltioiden lippua käyttävillä aluksilla tai ilma-aluksilla riippumatta siitä, ovatko ne peräisin jäsenvaltioiden alueelta.

2. Kielletään myös

a) sellaisen teknisen avun sekä sellaisten välityspalvelujen ja muiden palvelujen myöntäminen, myynti, toimitus tai siirto, jotka liittyvät sotilastoimintaan tai 1 kohdassa tarkoitettujen tarvikkeiden toimitukseen, valmistukseen, huoltoon ja käyttöön, suoraan tai epäsuorasti Liberiassa oleville henkilöille, yhteisöille tai elimille tai käytettäväksi Liberiassa;

b) sotilastoimintaan liittyvän rahoituksen tai rahoitustuen, mukaan lukien erityisesti avustusten, lainojen ja vientiluottovakuutusten, myöntäminen 1 kohdassa tarkoitettujen tarvikkeiden myyntiin, toimitukseen, siirtoon tai vientiin suoraan tai epäsuorasti Liberiassa oleville henkilöille, yhteisöille tai elimille tai käytettäväksi Liberiassa.

2 artikla

1. Edellä olevaa 1 artiklaa ei sovelleta

a) sellaisiin aseisiin ja niihin liittyviin tarvikkeisiin ja tekniseen koulutukseen ja avun antamiseen, jotka on tarkoitettu pelkästään Yhdistyneiden Kansakuntien Liberian operaation tueksi tai käyttöön;

b) sellaisiin aseisiin ja niihin liittyviin tarvikkeisiin ja tekniseen koulutukseen ja avun antamiseen, jotka on tarkoitettu pelkästään tueksi tai käytettäväksi kansainvälisessä Liberian asevoimien ja poliisin koulutus- ja uudistusohjelmassa ja jotka Yhdistyneiden Kansakuntien turvallisuusneuvoston päätöslauselman 1521 (2003) 21 kohdan mukaisesti perustettu komitea, jäljempänä ’pakotekomitea’, on edeltä käsin hyväksynyt;

c) pakotekomitean ennalta hyväksymiin, yksinomaan humanitaariseen tai suojelukäyttöön tarkoitettuihin ei-tappaviin sotilastarvikkeisiin ja niihin liittyvään tekniseen apuun tai koulutukseen;

d) suojavaatetukseen, mukaan lukien luodinkestävät liivit ja sotilaskypärät, jota Yhdistyneiden Kansakuntien henkilökunta, tiedotusvälineiden edustajat sekä humanitaarisessa työssä ja kehitysyhteistyössä toimivat työntekijät ja avustava henkilökunta vievät tilapäisesti Liberiaan yksinomaan henkilökohtaiseen käyttöönsä;

e) ampuma-aseisiin ja -tarvikkeisiin, jotka on jo toimitettu erityisturvallisuuspalvelun jäsenille koulutustarkoituksiin ja joita säilytetään mainitun turvallisuuspalvelun hallussa esteetöntä operatiivista käyttöä varten edellyttäen, että pakotekomitea on etukäteen hyväksynyt niiden siirtämisen turvallisuuspalvelulle, sekä tällaisiin ampuma-aseisiin ja -tarvikkeisiin liittyvään tekniseen ja rahoitusapuun;

f) ampuma-aseisiin ja -tarvikkeisiin, jotka on tarkoitettu sellaisten Liberian hallituksen poliisin ja turvallisuusjoukkojen jäsenten käyttöön, jotka on seulottu ja koulutettu sen jälkeen kun Yhdistyneiden Kansakuntien Liberian operaatio perustettiin, edellyttäen että pakotekomitea on hyväksynyt tällaiset toimitukset etukäteen Liberian hallituksen ja viejävaltion yhteisestä pyynnöstä, sekä tällaisiin ampuma-aseisiin ja -tarvikkeisiin liittyvään tekniseen ja rahoitusapuun;

g) muihin ei-tappaviin sotilastarvikkeisiin kuin ampuma-aseisiin ja -tarvikkeisiin, jotka on ennakolta ilmoitettu pakotekomitealle ja jotka on tarkoitettu yksinomaan sellaisten Liberian hallituksen poliisin ja turvallisuusjoukkojen jäsenten käyttöön, jotka on seulottu ja koulutettu sen jälkeen kun Yhdistyneiden Kansakuntien Liberian operaatio perustettiin lokakuussa 2003.

2. Edellä 1 kohdan a, b, c, e, f ja g alakohdassa tarkoitettuun aseiden ja niihin liittyvien tarvikkeiden toimittamiseen, myyntiin tai siirtämiseen taikka palvelujen toimittamiseen on saatava lupa jäsenvaltioiden toimivaltaisilta viranomaisilta. Jäsenvaltioiden on arvioitava 1 kohdan a, b, c, e, f ja g alakohdassa tarkoitettuja toimituksia tapauskohtaisesti ottaen täysin huomioon Euroopan unionin aseiden vientiä koskevissa käytännesäännöissä vahvistetut perusteet. Jäsenvaltioiden on vaadittava asianmukaiset takeet tämän kohdan nojalla myönnetyn luvan väärinkäytön estämiseksi, ja tarvittaessa niiden on toteutettava toimia toimitettujen aseiden ja niihin liittyvien tarvikkeiden palauttamiseksi.

3. Jäsenvaltioiden on ilmoitettava pakotekomitealle kaikista 1 kohdan b, c, f ja g kohdan mukaisista aseiden ja niihin liittyvien tarvikkeiden toimituksista.

3 artikla

1. Jäsenvaltioiden on toteutettava tarvittavat toimenpiteet kaikkien sellaisten pakotekomitean nimeämien henkilöiden maahantulon tai niiden alueen kautta tapahtuvan kauttakulun ehkäisemiseksi, jotka

a) ovat uhkana Liberian rauhanprosessille tai ovat osallisina toiminnassa, jolla on tarkoitus heikentää rauhaa ja vakautta Liberiassa ja sen lähialueella, mukaan luettuina ne entisen presidentin Charles Taylorin hallituksen entiset jäsenet ja näiden puolisot sekä Liberian entisten asevoimien jäsenet, jotka pitävät yllä yhteyksiä entiseen presidenttiin Charles Tayloriin;

b) rikkovat kieltoa, joka koskee aseiden ja kaikenlaisten niihin liittyvien tarvikkeiden, myös ampuma-aseiden ja -tarvikkeiden, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien myyntiä, toimittamista, siirtämistä tai vientiä, taikka kieltoa, joka koskee kyseisten tarvikkeiden toimitukseen, valmistukseen, kunnossapitoon ja käyttöön liittyvän teknisen koulutuksen tai avun antamista;

c) antavat rahoituksellista tai sotilaallista apua aseistetuille kapinallisryhmille Liberiassa tai alueen muissa maissa taikka joilla on yhteyksiä kyseistä toimintaa harjoittaviin tahoihin.

2. Mikään 1 kohdassa ei velvoita jäsenvaltiota kieltämään omien kansalaistensa maahantuloa.

3. Edellä olevaa 1 kohtaa ei sovelleta, jos pakotekomitea katsoo, että matka on perusteltu humanitaarisista syistä, uskontoon liittyvät velvollisuudet mukaan lukien, tai jos komitea toteaa, että poikkeus edistää muulla tavoin Yhdistyneiden Kansakuntien turvallisuusneuvoston päätöslauselmien tavoitteiden saavuttamista rauhan, vakauden ja demokratian toteutumiseksi Liberiassa ja kestävän rauhan saavuttamiseksi sen lähialueella.

4 artikla

Tämä yhteinen kanta tulee voimaan päivänä, jona se hyväksytään. Sitä muutetaan tai tarvittaessa se kumotaan Yhdistyneiden Kansakuntien turvallisuusneuvoston päätösten mukaisesti.

5 artikla

Tämä yhteinen kanta julkaistaan Euroopan unionin virallisessa lehdessä.

Tehty Brysselissä 12 päivänä helmikuuta 2008. Neuvoston puolesta Puheenjohtaja A. BAJUK

(1) EUVL L 40, 12.2.2004, s. 35. Yhteinen kanta sellaisena kuin se on viimeksi muutettuna yhteisellä kannalla 2007/400/YUTP (EUVL L 150, 12.6.2007, s. 15).

(2) EUVL L 201, 25.7.2006, s. 36.

(3) EUVL L 41, 13.2.2007, s. 17.